ད་ལ་ཆགས་པ་སྟེ་འདི་གསུམ་དང་བྲལ་བ་ལས་སྡིག་ཆེ་བ་མེད་པས་འདི་གསུམ་དང་མ་བྲལ་བ་ལ་བསླབ་པར་གྱིས་ཤིག་ཅེས་པའི་དོན་དང་། སྔགས་དང་རྒྱུད་རྣམས་འཛིན་གྱུར་པར། །སངས་རྒྱས་ཀུན་གྱིས་རབ་ཏུ་བསྔགས། །སེམས་ཅན་རྣམས་ལ་སྙིང་བརྩེ་བས། །དཀྱིལ་འཁོར་ཆོ་ག་བཞིན་དུ་བྲིས། །ཁྱེད་ཀྱིས་ནན་ཏན་བསྐྱེད་ནས་སུ། །སྒྲུབ་པ་པོ་རྣམས་སྔགས་ལ་སྦྱོར། །སྔགས་བཤད་ཚུལ་གྱི་ཆོ་ག་ཡིས། །སྐྱེ་བོ་རྣམས་ལ་རྟག་ཏུ་ཤོད། །དེ་ལྟར་བྱས་ན་སངས་རྒྱས་ལ། །ཕན་ཐོགས་དྲིན་དུ་གཟོ་ཞེས་བྱ། །རྡོ་རྗེ་འཛིན་པ་དེ་ཀུན་ཡང་། །ཁྱོད་ལ་རྟག་ཏུ་སྲུང་བ་མཛད། །ཅེས་གསུངས་པའི་དོན་ཁྱེད་རང་རྣམས་སྔགས་དང་རྒྱུད་དང་། མན་ངག་འཛིན་པའི་རྡོ་རྗེ་སློབ་དཔོན་ཆེན་པོར་སངས་རྒྱས་དང་བྱང་ཆུབ་སེམས་དཔའ་ཐམས་ཅད་དང་དཀྱིལ་འཁོར་གྱི་ལྷ་ཚོགས་རྣམས་ཀྱིས་མཐུན་པར་གསུངས་ཤིང་བུ་སྡུག་པ་ལྟར་ཡོངས་སུ་དགོངས་པའི་ཕྱིར། དེང་ཕྱིན་ཆད་སེམས་ཅན་རྣམས་ལ་སྙིང་བརྩེ་བའི་སྒོ་ནས་རྡོ་རྗེ་སློབ་དཔོན་གྱི་ལས་སུ་བྱ་བ་རྣམས་ཚུལ་བཞིན་དུ་བསྒྲུབས་ཏེ་སེམས་ཅན་གྱི་དོན་རྒྱ་ཆེན་པོ་གྱིས་ཤིག །གཟེངས་བསྟོད་པ་ནི། དེ་རིང་ཁྱོད་བདག་ལེགས་པར་རྙེད། །མི་ཡི་སྲིད་པ་དོན་དང་བཅས། །སངས་རྒྱས་ཀུན་གྱི་རིགས་སུ་སྐྱེས། །སེམས་ཉིད་རིན་ཆེན་འབྱུང་བའི་གཏེར། །ཕུན་སུམ་ཚོགས་པ་ཉེ་བར་གནས། །གསང་སྔགས་མཉམ་མེད་སེམས་ལས་གྲུབ། །ཟག་མེད་བདེ་བའི་དཀྱིལ་འཁོར་ཆེ། །མཐོང་བའམ་ནི་ཞུགས་གྱུར་པས། །སྡིག་པ་ཀུན་ལས་རྣམ་པར་གྲོལ། །བྱང་ཆུབ་སེམས་མཆོག་རྨད་བྱུང་རྙེད། །འགྲོ་བ་ཀུན་གྱི་སྐྱབས་གནས་མཆོག །བདུད་བཞི་འཇོམས་ཤིང་སྡུག་བསྔལ་གྱི། །སྐྱེ་རྒ་ན་འཆི་འཇིག་པར་བྱེད། །སྲིད་པ་ངོ་བོ་ཉིད་དག་པས། །ཕྱག་ན་རྡོ་རྗེར་ད་གྱུར་ཏོ། །ཞེས་གསུངས་པའི་དོན་རྙེད་པའི་མཆོག་ཁྱེད་རང་རྣམས་ཀྱིས་དལ་འབྱོར་མི་ལུས་རིན་པོ་ཆེ་ཐོབ་ཅིང་། རྟེན་དེ་ལ་བརྟེན་ནས་སྙིང་པོ་བདེ་བ་ཆེན་པོ་ལེན་ཅིང་འཛིན་པའི་དཀྱིལ་འཁོར་དུ་ཞུགས་ཤིང་མཐོང་བ་ལ་བརྟེན་ནས་སྡིག་པ་ཀུན་ལས་ངེས་པར་གྲོལ་ནས་རྡོ་རྗེ་འཆང་གི་ས་སྟེ། མི་གནས་པའི་མྱ་ངན་ལས་འདས་པ་ཕྱག་ན་རྡོ་རྗེ་བདག་ཉིད་ཅན་དུ་འགྱུར་རོ་ཞེས་པའི་དོན་ཡིན་ལགས། དེ་ལྟར་ན། ཕྱི་དབྱིབས་ཀྱི་དཀྱིལ་འཁོར་དུ་བུམ་པའི་དབང་ཐོབ། ལུས་ཀྱི་དྲི་མ་དག །བསྐྱེད་པའི་རིམ་པ་བསྒོམ་པ་ལ་དབང་། འབྲས་བུ་སྤྲུལ་སྐུའི་རྟེན་འབྲེལ་མངོན་དུ་བྱས་པ་ཡིན་ནོ། །ཞེས་རྟོགས་བསྐྱེད་བྱ། དེ་རྣམས་ཀྱིས་བུམ་དབང་འཁོར་དང་བཅས་པ་སོང་ནས། གསང་དབང་ཞུ་བའི་ཡོན་དུ་མཎྜལ་འབུལ་བར་ཞུ། དེ་ལྟར་མཎྜལ་ཕུལ་ནས་གསོལ་བ་འདེབས་པ་འདིའི་རྗེས་ཟློས་ལན་གསུམ་མཛོད། བྱང་ཆུབ་རྡོ་རྗེས་སངས་རྒྱས་ལ། །མཆོད་ཆེན་ཇི་ལྟར་སྩལ་བ་ལྟར། །བདག་ཀྱང་བསྐྱབ་པའི་དོན་གྱི་ཕྱིར། །གསང་བའི་དབང་བསྐུར་སྩལ་དུ་གསོལ། །ཞེས་གསོལ་བ་བཏབ་ནས་སྔོན་ཆད་བྷ་གའི་དཀྱིལ་འཁོར་མ་མཐོང་བའི་མཚོན་བྱེད་དུ་ཨོཾ་ཨཱཿཧཱུྃ་ཞེས་གསུང་ཞིང་མིག་རས་རྣམས་འཆིང་བར་ཞུ། སློབ་དཔོན་གྱིས་བདུད་རྩི་སྐུ་ལུས་ལ་གཏོར་ཏེ་བསྲུང་བར་བྱས་པའི་མོས་པ་མཛོད། ཨོཾ་ཨཱཿཧཱུྃ་གིས་བདུད་རྩི་གཏོར་ཏེ་བསྲུང་། དེ་ནས་དམིགས་པ་འདི་བཞིན་དུ་མཛོད། སློབ་དཔོན་རྡོ་རྗེ་འཇིགས་བྱེད་རང་སྣང་གི་ཡུམ་དང་བཅས་པ་ཡབ་ཡུམ་སྙོམས་པར་ཞུགས་པ་ལས་བྱུང་བའི་བདེ་བའི་སྒྲས་ཕྱོགས་བཅུའི་སངས་རྒྱས་ཐམས་ཅད་སྤྱན་དྲངས་ཏེ་ཞལ་དུ་ཞུགས། ཐུགས་ཀར་འོད་དུ་ཞུ་བ་གསང་གནས་ནས་བྱུང་བའི་བྱང་ཆུབ་ཀྱི་སེམས་དེ་སློབ་དཔོན་རང་ཉིད་ཀྱི་མཐེབ་སྲིན་གྱིས་བླངས་ཏེ་ཁྱེད་རང་རྣམས་ཀྱི་ལྕེ་ཐོག་ཏུ་བཞག་པའི་མོས་པ་མཛོད། བདུད་རྩི་བྱིན་ལ། བཏུང་བ་རིན་ཆེན་དམ་པ་འདིས། །རྡོ་རྗེའི་ལུས་ནི་རབ་སྒྲུབ་བྱེད། །བུ་ཁྱོད་དེ་ལྟར་ཤེས་གྱིས་ལ། །ཡིད་ལས་བྱུང་བའི་ཆུ་འཐུངས་ཤིག །ཅེས་པས་བྱིན་པའི་བདུད་རྩི་དེ་ཉིད་གདན་གསུམ་ཚང་བའི་ངོ་བོར་མོས་ཏེ། ཨ་ཧོ་སུ་ཁཾ་ཞེས་གསུང་ཞིང་མྱོང་བར་ཞུ། དེ་ལྟར་མྱངས་པས་ལུས་ཐམས་ཅད་གང་ཞིང་ངག་གི་དྲི་མ་དག །གསལ་སྟོང་བདེ་བས་བརྒྱན་པའི་ཏིང་ངེ་འཛིན་རྒྱུད་ལ་སྐྱེས་ནས་འདོད་ཆགས་གཤིན་རྗེ་གཤེད་དུ་གྱུར་པར་མོས་ཏེ་ཅུང་ཟད་མཉམ་པར་འཇོག་པར་ཞུ། དེ་གསང་དབང་གི་དངོས་གཞི་ཡིན། དབང་དེ་ཐོབ་པའི་བརྡར་ཨོཾ་ཨཱཿཧཱུྃ་ཞེས་གསུང་མིག་རས་འགྲོལ་བར་ཞུ། དེ་ལྟར་ན་བྷ་གའི་དཀྱིལ་འཁོར་དུ་གསང་བའི་དབང་ཐོབ་པས་ངག་གི་དྲི་མ་དག །རང་བྱིན་བརླབས་བསྒོམ་པ་ལ་དབང་། ལོངས་སྐུའི་རྟེན་འབྲེལ་མངོན་ཏུ་བྱས་པ་ཡིན་ནོ། །སླར་ཡང་ཤེས་རབ་ཡེ་ཤེས་ཀྱི་དབང་ཞུ་བའི་ཡོན་དུ་མཎྜལ་འབུལ་བར་ཞུ། དེ་ལྟར་མཎྜལ་ཕུལ་ནས་གསོལ་བ་འདེབས་པ་འདིའི་རྗེས་ཟློས་ལན་གསུམ་མཛོད། བྱང་ཆུབ་རྡོ་རྗེས་སོགས་ནས། ཤེས་རབ་ཡེ་ཤེས་སྩལ་དུ་གསོལ། །ཞེས་གསོལ་བ་བཏབ་ནས་སྔོན་ཆད་ཀུན་རྫོབ་བྱང་སེམས་ཀྱི་དཀྱིལ་འཁོར་མ་མཐོང་བའི་མཚོན་བྱེད་དུ་ཨོཾ་ཨཱཿཧཱུྃ་ཞེས་གསུང་ཞིང་མིག་རས་རྣམས་འཆིང་བར་ཞུ། སློབ་དཔོན་གྱིས་བདུད་རྩི་སྐུ་ལུས་ལ་གཏོར་ཏེ་བསྲུང་བར་བྱས་པའི་མོས་པ་མཛོད། ཨོཾ་ཨཱཿཧཱུྃ་གིས་བདུད་རྩི་འཐོར། སློབ་དཔོན་གྱི་ཐུགས་ཀ་ནས་མཚན་ཉིད་དང་ལྡན་པའི་རིག་མ་ཞིག་སྤྲུལ་ཏེ་ཁྱེད་རང་རྣམས་ལ་གཏད་པའི་མོས་པ་མཛོད། གཟུངས་མ་འདི་ནི་ཡིད་འོང་མ། །བསྟེན་བྱར་སངས་རྒྱས་རྣམས་ཀྱིས་དགོངས། །འཁོར་ལོ་རིམ་པའི་སྦྱོར་བ་ཡིས། །བདེ་བ་དམ་པ་མྱོང་བར་གྱིས། །ཞེས་པས་བྱིན་པའི་རིག་མ་དེས་ཀྱང་ཁྱེད་རང་རྣམས་གསང་བའི་ཀུན་ཏུ་སྤྱོད་པའི་སྣོད་དང་ལྡན་མི་ལྡན་བརྟག་པའི་སླད་དུ་དྲི་བ་བྱས་པའི་མོས་པ་མཛོད། བཤང་གཅི་དག་ནི་ཟ་བ་དང་། །ཁྲག་དང་ཁུ་བ་དེ་བཞིན་ཏེ། །ཤ་ཆེན་བསྟེན་པར་བུ་སྤྲོའམ། །བུད་མེད་རྣམས་ལ་རྟག་གུས་དང་། །བྷ་གའི་པདྨར་འོ་བྱེད་པར། །བུ་ཁྱོད་ཅི་དགར་སྤྲོ་གྱུར་ཏམ། །ཞེས་དྲིས་པ་ལ་དེ་ལྟར་སྤྲོའོ་ཞེས་ལན་བཏབ་པར་མོས་ནས་འདིའི་རྗེས་ཟློས་མཛོད། ཅི་གསུང་དམ་ཚིག་བསྟེན་པར་ནི། །ལྷ་མོ་བདག་ནི་སྤྲོ་གྱུར་ཏོ། །ཞེས་ལན་བཏབ་པས་ལྷ་མོ་དེ་དགེས་ཏེ། སྐྲ་གྲོལ་ཞིང་གོས་དང་བྲལ་བས་བྷ་གའི་དཀྱིལ་འཁོར་བསྟན་ནས། ཨེ་མའོ་ང་ཡི་པདྨ་འདི། །བདེ་བ་ཐམས་ཅད་ཀྱི་ནི་གནས། །གང་ཞིག་ཆོ་ག་བཞིན་བསྟེན་ན། །དེ་ཡི་མདུན་ན་ང་འདུག་སྟེ། །སངས་རྒྱས་མཉེས་པ་ལ་སོགས་པ། །པདྨར་བྱ་བ་ཇི་བཞིན་བྱེད། །བདེ་ཆེན་རྒྱལ་པོ་རང་ཉིད་དེ། །འདི་ཉིད་དུ་ནི་རྟག་ཏུ་བཞུགས། །སྟྭཾ་བྷཉྫ་མོ་ཀྵ་ཧོ། ཞེས་གསུང་ཞིང་པང་དུ་བྱོན་པའི་མོས་པ་མཛོད། དེ་ནས་ཁྱེད་རང་རྣམས་རྡོ་རྗེ་འཇིགས་བྱེད་དང་ཡུམ་རྡོ་རྗེ་རོ་ལངས་མར་གསལ་བ་སྤྲུལ་སྐུ་ལམ་དུ་བྱེད་པ་ལྷའི་འདུ་ཤེས། ཡུམ་གྱི་མཁའ་མི་དམིགས་ཏེ་སྟོང་པའི་ངང་ལས་ཨཱཿལས་པདྨ་དམར་པོ་འདབ་མ་གསུམ་པ་ཟེའུ་འབྲུ་ལ་ཨཱཿ་ས་མཚན་པ་དང་། ཡབ་ཀྱི་གསང་གནས་སྟོང་པའི་ངང་ལས་ཧཱུྃ་ལས་རྡོ་རྗེ་སྔོན་པོ་རྩེ་ལྔ་པ་ཧཱུྃ་གིས་མཚན་པ། གཉིས་ཀའི་དཔྲལ་བར་ཨོཾ་དཀར་པོ། མགྲིན་པར་ཨཱཿདམར་པོ། ཐུགས་ཀར་ཧཱུྃ་སྔོན་པོ། ལྟེ་བར་སྭཱ་སེར་པོ། བརླ་གཉིས་ལ་ཧཱ་ལྗང་གུ་རྣམས་གསལ་བཏབ་པ་ལོངས་སྐུ་ལམ་དུ་བྱེད་པ་སྔགས་ཀྱི་འདུ་ཤེས། ཐབས་འདི་ལ་བརྟེན་ནས་ལྷན་ཅིག་སྐྱེས་པའི་ཡེ་ཤེས་མངོན་དུ་བྱའོ་སྙམ་པ་ཆོས་སྐུ་ལམ་དུ་བྱེད་པ་ཆོས་ཀྱི་འདུ་ཤེས་ཏེ། སྐུ་གསུམ་ལམ་བྱེད་འདུ་ཤེས་གསུམ་དང་མ་བྲལ་བའི་སྒོ་ནས་ཐོག་མར་འཁྱུད་པ་དང་ཙུམྦ་ལ་སོགས་པའི་ཚེ་དགའ་བའི་ཡེ་ཤེས། རྡོ་རྗེ་དང་པདྨ་མཉམ་པར་སྦྱོར་བའི་ཚེ་མཆོག་དགའི་ཡེ་ཤེས། སྲུབ་ཅིང་སྲུབ་པའི་སྦྱོར་བ་བྱས་པའི་ཚེ་དགའ་བྲལ་གྱི་དགའ་བའི་ཡེ་ཤེས། བྱང་ཆུབ་ཀྱི་སེམས་མཁའ་གསང་གི་རྩེ་མོར་འཛོམས་ནས་ཕྱིར་མ་འཕོས་པར་གནས་པའི་ཚེ་ལྷན་ཅིག་སྐྱེས་པའི་དགའ་བའི་ཡེ་ཤེས་མངོན་དུ་བྱས་པ་ཡིན་སྙམ་དུ་མོས་ཤིག །སླར་ཡང་གྱེན་དུ་དྲངས་ཏེ། ལྟེ་བ་དང་། སྙིང་ག་དང་། མགྲིན་པ་དང་། སྤྱི་གཙུག་ཏུ་བརྟན་པས་མས་བརྟན་གྱི་དགའ་བ་བཞིའི་ཡེ་ཤེས་ཉམས་སུ་མྱངས་པར་མོས་ལ་ཅུང་ཟད་མཉམ་པར་འཇོག་པར་ཞུ། དེ་ཤེས་རབ་ཡེ་ཤེས་ཀྱི་དབང་གི་དངོས་གཞི་ཡིན། དབང་དེ་ཐོབ་པའི་བརྡར་ཨོཾ་ཨཱཿཧཱུྃ་ཞེས་གསུང་ཞིང་མིག་རས་རྣམས་འགྲོལ་བར་ཞུ། དེ་ལྟར་ན་ཀུན་རྫོབ་བྱང་ཆུབ་སེམས་ཀྱི་དཀྱིལ་འཁོར་དུ་ཤེས་རབ་ཡེ་ཤེས་ཀྱི་དབང་ཐོབ། ཡིད་ཀྱི་དྲི་མ་དག །ཕོ་ཉའི་ལམ་བསྒོམ་པ་ལ་དབང་། ཆོས་སྐུའི་རྟེན་འབྲེལ་མངོན་དུ་བྱས་པ་ཡིན་ནོ། །སླར་ཡང་དབང་བཞི་པ་ཞུ་བའི་ཡོན་དུ་མཎྜལ་འབུལ་མཛོད། དེ་ལྟར་མཎྜལ་ཕུལ་ནས་གསོལ་བ་འདེབས་པ་འདིའི་རྗེས་ཟློས་ལན་གསུམ་མཛོད། བྱང་ཆུབ་རྡོ་རྗེས་སོགས་ནས། བཞི་པ་ཡང་ནི་སྩལ་དུ་གསོལ། །ཞེས་གསོལ་བ་བཏབ་ནས་སྔོན་ཆད་དོན་དམ་བྱང་སེམས་ཀྱི་དཀྱིལ་འཁོར་མ་མཐོང་བའི་མཚོན་བྱེད་དུ་ཨོཾ་ཨཱཿཧཱུྃ་ཞེས་གསུང་ཞིང་མིག་རས་འཆིང་བར་ཞུ། སློབ་དཔོན་གྱིས་བདུད་རྩི་སྐུ་ལུས་ལ་གཏོར་ཏེ་བསྲུང་བར་བྱས་པའི་མོས་པ་མཛོད། ཨོཾ་ཨཱཿཧཱུྃ་གིས་བདུད་རྩི་འཐོར། དེ་ནས་ཁྱེད་རང་རྣམས་ལ་དབང་གསུམ་པའི་ཉམས་མྱོང་དེ་ཉིད་ཀྱི་སྟེང་དུ་བཞི་པ་ཚིག་ཙམ་གྱི་སྒོ་ནས་ངོ་སྤྲད་པ་ནི། ཁྲོ་བོའི་རྒྱལ་པོ་གདོང་དྲུག་གི་རྒྱུད་ལས། བརྟན་གཡོའི་དངོས་པོ་མ་ལུས་པ། །བསྒོམ་པར་བྱ་བའི་དུས་ཉིད་ན། །བློས་ནི་ཡོངས་སུ་མི་བསྒོམ་སྟེ། །ཀུན་གྱི་མཚན་ཉིད་མ་ཤེས་ན། །དེ་ཁོ་ན་ཉིད་བསྒོམ་མིན་ཏེ། །དངོས་པོ་ཐམས་ཅད་ཡོངས་ཤེས་ན། །དེ་ནི་བསྒོམ་པར་རབ་ཏུ་གྲགས། །ཞེས་གསུངས་པའི་དོན་སྐྱོང་བ་ལ་ལུས་བསམ་གཏན་གྱི་ཆོས་དང་ལྡན་པར་བྱས་ནས། །བརྟན་གཡོའི་དངོས་པོ་ཐམས་ཅད་ཀྱི་འཆར་གཞི་དང་བྱེད་པ་པོ་ནི་རང་གི་སེམས་ཡིན་ལ། སེམས་དེའང་ཀུན་རྫོབ་ཏུ་གསལ་ཙམ་རིག་ཙམ་སྒྱུ་མ་ལྟ་བུ། དོན་དམ་པར་སྐྱེ་འགག་གནས་པའི་ཆ་ཤས་ཀྱིས་སྟོང་ཞིང་ཉམས་མྱོང་དབང་གསུམ་པའི་ཡེ་ཤེས་བདེ་ཆེན་བརྗོད་པ་དང་བྲལ་བས་བརྒྱན་པ། བློས་བྱས་ཀྱི་མཚན་ཉིད་ལས་གྲོལ་བ་དངོས་པོ་ལས་འདས་ཀྱང་། དངོས་པོ་ཀུན་གྱི་ཁྱབ་བདག་ཏུ་བཞུགས་པ་ངོ་ཤེས་པར་བྱས་ལ་དར་ཅིག་མཉམ་པར་འཇོག་པར་ཞུ། དེ་དབང་བཞི་པའི་དབང་གི་དངོས་གཞི་ཡིན། དབང་དེ་ཐོབ་པའི་བརྡར་ཨོཾ་ཨཱཿཧཱུྃ་ཞེས་གསུང་ཞིང་མིག་རས་འགྲོལ་བར་ཞུ། དེ་ལྟར་ན་དོན་དམ་བྱང་ཆུབ་སེམས་ཀྱི་དཀྱིལ་འཁོར་དུ་དབང་བཞི་པ་ཐོབ། ལུས་ངག་ཡིད་གསུམ་གྱི་དྲི་མ་བག་ཆགས་དང་བཅས་པ་ཐམས་ཅད་དག །བསམ་གྱིས་མི་ཁྱབ་པ་བསྒོམ་པ་ལ་དབང་། ངོ་བོ་ཉིད་ཀྱི་སྐུའི་རྟེན་འབྲེལ་མངོན་དུ་བྱས་པ་ཡིན་ནོ། །དེ་རྣམས་ཀྱི་དབང་བཞི་ལེགས་པར་གྲུབ་སྟེ། གནས་སྐབས་སུ་སེམས་བསྐྱེད་པ་དང་། བསྐྱེད་པ་དང་རྫོགས་པའི་རིམ་པས་བསྡུས་པའི་རིག་འཛིན་སྔགས་ཀྱི་སྡོམ་པ་མཐའ་དག་ཐོབ་པ་ཡིན་པས་དམ་ཚིག་གི་གནས་རྣམས་ནུས་པས་ཇི་ཙམ་ལྕོགས་པར་སྲུང་སྡོམ་བགྱིའོ་སྙམ་པས་འདིའི་རྗེས་ཟློས་ལན་གསུམ་མཛོད། གཙོ་བོས་ཇི་ལྟར་བཀའ་སྩལ་པ། །དེ་དག་ཐམས་ཅད་བདག་གིས་བགྱི། །ཞེས་དམ་ཚིག་བསྡུས་ཏེ་འཛིན་པར་ཁས་བླངས་ནས་དབང་ཡོངས་སུ་རྫོགས་པ་ཐོབ་པའི་གཏང་རག་གི་ཡོན་དུ་མཎྜལ་འབུལ་བར་ཞུ། སླར་ཡང་ལུས་ལོངས་སྤྱོད་དགེ་རྩ་དང་བཅས་པ་བླ་ན་མེད་པའི་མཆོད་སྤྲིན་དུ་སྤྲོས་ཏེ་ཕུལ་ན་ཆ་ཤས་ནས་ལོངས་སྤྱད་དུ་གསོལ་སྙམ་པས་འདིའི་རྗེས་ཟློས་ལན་གསུམ་མཛོད། དེང་ནས་བརྩམས་ཏེ་བདག་བྲན་ཏུ། །ཁྱེད་ལ་བདག་ནི་འབུལ་ལགས་ན། །ཁྱེད་ཀྱིས་སློབ་མར་གཟུང་བ་དང་། །ཆ་ཤས་ཀྱང་ནི་སྤྱད་དུ་གསོལ། །དེ་ལྟར་འཕགས་ཡུལ་གྲུབ་ཆེན་ལ་ལི་ཏ་བཛྲ་སོགས་ཀྱི་བཀའ་སྲོལ་རྭ་ཆེན་ལོ་ཙཱ་བ་ནས་བརྒྱུད་དེ། གངས་ཅན་བསྟན་པའི་མངའ་བདག་རྗེ་བཙུན་ས་སྐྱ་པའི་མཁས་གྲུབ་རྣམས་ཀྱིས་ཐུགས་ཉམས་སུ་བཞེས་པའི་བཅོམ་ལྡན་འདས་དཔལ་རྡོ་རྗེ་འཇིགས་བྱེད་ལྷ་དགུ་ཕྱག་མཚན་སོ་གཉིས་དང་བཅས་པའི་དཀྱིལ་འཁོར་ཆེན་པོར་མངོན་པར་དབང་བསྐུར་བ་རྗེ་བཙུན་གོང་མའི་ཕྱག་གཞེས་ལས་ཇི་ལྟར་བྱུང་བ་བཞིན་ཚང་ལ་མ་ནོར་བའི་ཚུལ་དུ་ལེགས་པར་ཕུལ་གྲུབ་པ་ལགས་ན། ལམ་ཟབ་མོ་འདི་ཉིད་རང་དོན་དུ་ཐོས་བསམ་སྒོམ་པ་དང་། གཞན་དོན་དུ་འཆད་ཅིང་རྩོམ་པ་ལ་སོགས་པའི་སྒོ་ནས་དོན་གཉིས་ནམ་མཁའ་དང་མཉམ་པར་བསྒྲུབ་ཅིང་། དེ་ལས་བྱུང་བའི་དགེ་རྩ་རྣམས་འཁོར་གསུམ་མི་རྟོག་པའི་དབྱིངས་སུ་བསྔོ་བས་རྒྱས་འདེབས་པར་ཞུ། བསོད་ནམས་འདི་ཡིས་ཐམས་ཅད་གཟིགས་པ་ཉིད། །ཐོབ་ནས་ཉེས་པའི་དགྲ་རྣམས་ཕམ་བྱས་ནས། །སྐྱེ་རྒ་ན་འཆི་རྦ་རླབས་འཁྲུགས་པ་ཡི། །སྲིད་པའི་མཚོ་ལས་འགྲོ་བ་སྒྲོལ་བར་ཤོག །ཅེས་བརྗོད་དེ་སློབ་མ་རང་གནས་སུ་བཏང་ནས། དཀྱིལ་འཁོར་གྱི་རྗེས་ཀྱི་ཆོ་ག་རྣམས་བྱའོ། །ཞེས་དཔལ་རྡོ་རྗེ་འཇིགས་བྱེད་རྭ་ལུགས་ལྷ་དགུའི་དཀྱིལ་འཁོར་དུ་སློབ་མ་དབང་བསྐུར་བའི་ཆོ་ག་གཞན་ཕན་བདུད་རྩི་གླང་ཆེན་ཁ་འབབས་ཞེས་བྱ་བ་འདི་ནི། འཛམ་གླིང་བྱང་ཕྱོགས་ཀྱི་ཐུབ་པའི་དབང་པོ་རྫོགས་པའི་སངས་རྒྱས་རྗེ་བླ་མ་མཁྱེན་བརྩེའི་ཞབས་ཀྱིས། མཚམས་སྦྱོར་རིགས་མཐུན་རྣམས་ངོར་ཆེན་ཐམས་ཅད་མཁྱེན་པ་དཀོན་མཆོག་ལྷུན་གྲུབ་ཀྱི་གསུང་ལྟར་ལ། འཇམ་དཔལ་གཤེད་སྐོར་གྱི་ཐུན་མོང་མིན་པའི་སྒོས་ཆོས་རྣམས་ཚང་ལ་མ་ནོར་བར་བཀླགས་ཆོག་ཏུ་བྲིས་ཤིག་ཅེས་བཀའ་ལུང་གི་རྗེས་སུ་གནང་བ་ཐོབ་པར་བརྟེན་ནས། འཇམ་དབྱངས་བློ་གཏེར་དབང་པོས་དབང་བཤད་ལུང་དང་མན་ངག་གི་གཏེར་མཛོད་དང་། སྙིང་པོ་བསྡུས་པ། མཁས་གྲུབ་བུདྡྷ་ལ་ཀྵྨཱི་དང་། འཇམ་དཔལ་དབྱངས་ངག་དབང་ལེགས་གྲུབ་ཀྱི་མཚམས་སྦྱོར་རྣམས་ལ་ལེགས་པར་དཔྱད་ཅིང་། དབང་ཚིག་རྣམས་དཀྱུས་སུ་བཅུག་ནས་གུང་བསྒྲིགས་ཏེ་ཐར་རྩེ་རྡོ་རྗེ་འཆང་གི་དགོངས་བཞེད་ལྟར་རྒྱུད་སྡེ་རབ་འབྱམས་ཀྱི་བཀའི་བསྡུ་བ་ཆེན་པོ་བགྱིད་སྐབས་འོག་མིན་བླ་མའི་གདན་ས་རྫོང་སར་བཀྲ་ཤིས་ལྷ་རྩེར་སྦྱར་བའི་ཡི་གེ་པ་ནི་རཏྣ་དྷཱ་ཛས་གུས་པས་བགྱིས་པའོ། །འདིས་ཀྱང་དཔལ་ལྡན་བླ་མ་དམ་པའི་ཞབས་པད་བརྟན་ཅིང་། རྒྱལ